ddrg/super_eurlex huggingface dataset:
Sklep Sveta

z dne 9. aprila 2001

o izvajanju Skupnega stališča 1999/533/SZVP o prispevku Evropske unije k zavzemanju za čimprejšnji začetek veljavnosti Pogodbe o celoviti prepovedi jedrskih poskusov (CTBT)

(2001/286/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 23(2) Pogodbe,

ob upoštevanju Skupnega stališča Sveta 1999/533/SZVP z dne 29. julija 1999 o prispevku Evropske unije k zavzemanju za čimprejšnji začetek veljavnosti Pogodbe o celoviti prepovedi jedrskih poskusov (CTBT) [1] in zlasti členov 1 in 4 Skupnega stališča,

ob upoštevanju naslednjega:

(1) V skladu s členom 4 Skupnega stališča 1999/533/SZVP se je Evropska unija obvezala, da spodbudi vse države, ki še niso podpisale in ratificirale Pogodbe CTBT, da to brez odlašanja storijo, še zlasti tiste države s seznama 44, katerih ratifikacija je potrebna za začetek veljavnosti Pogodbe CTBT.

(2) Primerno je prispevati k uspešnemu zaključku druge konference po členu XIV Pogodbe CTBT, ki bo potekala v New Yorku od 25. do 27. septembra 2001, s ciljem pospešiti postopek ratifikacije Pogodbe CTBT, da se omogoči čimprejšnji začetek veljavnosti Pogodbe CTBT –

SKLENIL:

Člen 1

V okviru podpore za čimprejšnji začetek veljavnosti Pogodbe CTBT iz člena 4 Skupnega stališča 1999/533/SZVP Evropska unija spodbuja države, naj Pogodbo CTBT podpišejo in ratificirajo brez odlašanja.

Zaradi tega Evropska unija namerava spodbujati:

(a) kot prvo prednostno nalogo tiste države s seznama 44, katerih podpis in ratifikacija sta potrebna za začetek veljavnosti Pogodbe CTBT;

(b) tiste države, ki so podpisale, a niso ratificirale Pogodbe CTBT, še zlasti države, ki bodo gostiteljice postaj Mednarodnega sistema za nadzor (IMS);

(c) tiste države, ki niso podpisale Pogodbe CTBT, še zlasti države, ki bodo gostiteljice postaj Mednarodnega sistema za nadzor.

Člen 2

Evropska unija podpira sklic konference na politični ravni.

Člen 3

Da bi Evropska unija pospešila proces ratifikacije in omogočila čim hitrejši začetek veljavnosti Pogodbe CTBT, lahko stopi v stik z regionalnimi organizacijami (kot so OAE, OAD, ASEAN).

Člen 4

Predsedstvo obvesti Začasni tehnični sekretariat CTBT o izvajanju členov 1 in 2.

Člen 5

Ta sklep začne veljati z dnem sprejetja.

Člen 6

Ta sklep se objavi v Uradnem listu.

V Luxembourgu, 9. aprila 2001

Za Svet

Predsednica

A. Lindh

[1] UL L 204, 4.8.1999, str. 1.

--------------------------------------------------
Odločba Komisije

z dne 20. avgusta 2001

o spremembi Odločbe 95/454/ES o posebnih pogojih za uvoz ribiških proizvodov in proizvodov iz ribogojstva s poreklom iz Republike Koreje

(notificirana pod dokumentarno številko K(2001) 2554)

(Besedilo velja za EGP)

(2001/641/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1], kakor je bila nazadnje spremenjena z Direktivo 97/79/ES [2], in zlasti člena 11(5) Direktive,

ob upoštevanju naslednjega:

(1) Člen 1 Odločbe Komisije 95/454/ES z dne 23. oktobra 1995 o posebnih pogojih za uvoz ribiških proizvodov in proizvodov iz ribogojstva s poreklom iz Republike Koreje [3], kakor je bila nazadnje spremenjena z Odločbo 1999/401/ES [4], določa, da je "Ministry of Maritime Affairs and Fisheries - National Fisheries Products Inspection Station (NFPIS)" (Ministrstvo za pomorstvo in ribištvo – Nacionalna inšpekcijska postaja za ribiške proizvode) pristojni organ v Republiki Koreji za preverjanje in potrjevanje skladnosti ribiških proizvodov in proizvodov iz ribogojstva z zahtevami Direktive 91/493/EGS.

(2) Po preoblikovanju korejske uprave je "National Fisheries Products Quality Inspection Service (NFPQIS)" (Nacionalna inšpekcijska služba za kakovost ribiških proizvodov) postala pristojni organ za izdajanje zdravstvenih spričeval za ribiške proizvode. Navedeni novi organ je sposoben učinkovito preverjati uporabo veljavnih zakonov. Zato je treba spremeniti imenovanje pristojnega organa iz Odločbe 95/454/ES in vzorec zdravstvenega spričevala iz Priloge A k tej odločbi.

(3) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Odločba 95/454/ES se spremeni:

1. Člen 1 se nadomesti z naslednjim:

"Člen 1

"National Fisheries Products Quality Inspection Service (NFPQIS)"; (Nacionalna inšpekcijska služba za kakovost ribiških proizvodov) je pristojni organ v Republiki Koreji za preverjanje in potrjevanje skladnosti ribiških proizvodov in proizvodov iz ribogojstva z zahtevami Direktive 91/493/EGS.";

2. Točka 2 člena 3 se nadomesti z naslednjim:

"2. V spričevalih mora biti navedeno ime, položaj in podpis predstavnika NFPQIS in njegov uradni žig, ki je drugačne barve od drugih zaznamkov na spričevalu.";

3. Priloga A se nadomesti s Prilogo k tej odločbi.

Člen 2

Ta odločba začne veljati 45 dni po objavi v Uradnem listu Evropskih skupnosti.

Člen 3

Ta odločba je naslovljena na države članice.

V Bruslju, 20. avgusta 2001

Za Komisijo

David Byrne

Član Komisije

[1] UL L 268, 24.9.1991, str. 15.

[2] UL L 24, 30.1.1998, str. 31.

[3] UL L 264, 7.11.1995, str. 37.

[4] UL L 151, 18.6.1999, str. 27.

--------------------------------------------------

PRILOGA

PRILOGA A

+++++ TIFF +++++

+++++ TIFF +++++

--------------------------------------------------
Odločba Komisije

z dne 18. januarja 2001

o drugi spremembi Odločbe 93/455/EGS o odobritvi nekaterih načrtov ukrepov ob nepredvidljivih dogodkih za obvladovanje slinavke in parkljevke

(notificirano pod dokumentarno številko K(2001) 120)

(Besedilo velja za EGP)

(2001/96/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/423/EGS [1] z dne 26. junija 1990 o spremembi Direktive 85/511/EGS o uvedbi ukrepov Skupnosti za obvladovanje slinavke in parkljevke, Direktive 64/432/EGS o zdravstvenih problemih živali, ki vplivajo na trgovino z govedom in prašiči znotraj Skupnosti, in Direktive 72/462/EGS o problemih v zvezi z zdravjem in veterinarskimi pregledi pri uvozu goveda in prašičev ter svežega mesa ali mesnih izdelkov iz tretjih držav, zlasti člena 5(4) Direktive,

ob upoštevanju naslednjega:

(1) Z Odločbo 91/42/EGS [2] je Komisija določila merila za izdelavo načrtov ukrepov ob nepredvidljivih dogodkih za obvladovanje slinavke in parkljevke.

(2) Z Odločbo 93/455/EGS [3], kakor je bila nazadnje spremenjena z Odločbo 95/194/ES [4], je Komisija odobrila nekatere načrte ukrepov ob nepredvidljivih dogodkih za obvladovanje slinavke in parkljevke.

(3) Potem ko so inšpekcijske misije Komisije preverile nacionalne načrte ukrepov ob nepredvidljivih dogodkih za obvladovanje slinavke in parkljevke Avstrije, Finske in Švedske, ti načrti zadoščajo, da se doseže želeni cilj in izpolnjujejo merila iz Odločbe 91/42/EGS.

(4) Zato bi bilo primerno te načrte odobriti s spremembo Odločbe 93/455/EGS.

(5) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Odločba 93/455/EGS se spremeni:

Besede "Avstrija", "Finska" in "Švedska" se dodajo na seznam držav članic v Prilogi.

Člen 2

Ta odločba je naslovljena na države članice.

V Bruslju, 18. januarja 2001

Za Komisijo

David Byrne

Član Komisije

[1] UL L 224, 13.8.1990, str. 13.

[2] UL L 23, 29.1.1991, str. 29.

[3] UL L 213, 24.8.1993, str. 20.

[4] UL L 124, 7.6.1995, str. 38.

--------------------------------------------------
Sklep Sveta

z dne 17. decembra 2001

o razširitvi učinka Sklepa o programu izmenjave, pomoči in usposabljanja za zaščito eura proti ponarejanju (program "Pericles") na države članice, ki niso sprejele eura kot enotne valute

(2001/924/ES)

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti in zlasti člena 308 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Svet je ob sprejetju Sklepa Sveta 2001/923/ES [3] določil, da bo Sklep veljal v državah članicah, ki so sprejele euro kot enotno valuto.

(2) Ukrepi izmenjave informacij in osebja ter pomoči in usposabljanja, ki se izvajajo po programu, morajo biti enotni po vsej Skupnosti in je treba zato izvesti ukrepe za zagotovitev enake stopnje zaščite eura v državah članicah, ki ga niso sprejele -

SKLENIL:

Člen 1

Uporaba členov 1 do 13 Sklepa 2001/923/ES se razširi na tiste države članice, ki niso sprejele eura kot enotne valute.

Člen 2

Ta sklep začne veljati na dan objave v Uradnem listu Evropskih skupnosti.

Uporablja se od 1. januarja 2002.

V Bruslju, 17. decembra 2001

Za Svet

Predsednica

A. Neyts-Uyttebroeck

[1] UL C 240 E, 28.8.2001, str. 124.

[2] Mnenje, dano 13. novembra 2001 (še ni objavljeno v Uradnem listu).

[3] UL L 339, 21.12.2001, str. 50.

--------------------------------------------------
Sklep Sveta

z dne 18. junija 2001

o sklenitvi Sporazuma med Evropsko skupnostjo in Romunijo o sodelovanju Romunije v Evropski agenciji za okolje in Evropskem okoljskem informacijskem in opazovalnem omrežju

(2001/584/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 175(1) v zvezi s prvim stavkom prvega pododstavka člena 300(2) in prvega pododstavka člena 300(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Evropska agencija za okolje in Evropsko okoljsko informacijsko in opazovalno omrežje sta bila ustanovljena z Uredbo (EGS) št. 1210/90 [3].

(2) Evropski svet je v Luxembourgu (decembra 1997) predvidel sodelovanje v programih in agencijah Skupnosti kakor način pospeševanja predpristopne strategije za srednje- in vzhodnoevropske države. V primeru agencij sklepi Evropskega sveta določajo, da se agencije Skupnosti, v katerih bodo države pristopnice lahko sodelovale, določijo za vsak primer posebej.

(3) Evropski Svet je v Helsinkih (decembra 1999) ponovno potrdil vključevalno naravo pristopnega procesa, ki obsega sedaj 13 držav kandidatk znotraj enotnega okvira, pri čemer države kandidatke v procesu pristopanja enakopravno sodelujejo.

(4) Svet je 14. februarja 2000 pooblastil Komisijo, da opravi pogajanja o sodelovanju držav pristopnic v Evropski agenciji za okolje. Komisija je podpisala sklepno listino pogajanj dne 9. oktobra 2000.

(5) Sporazum iz tega sklepa je treba odobriti –

SKLENIL:

Člen 1

Sporazum med Evropsko skupnostjo in Romunijo o sodelovanju Romunije v Evropski agenciji za okolje in Evropskem okoljskem informacijskem in opazovalnem omrežju je odobren v imenu Skupnosti.

Besedilo Sporazuma je navedeno v Prilogi k temu sklepu.

Člen 2

Predsednika Sveta se pooblasti, da imenuje osebo ali osebe, pooblaščene za deponiranje uradnega obvestila iz člena 18 Sporazuma.

Člen 3

Ta sklep se objavi v Uradnem listu Evropskih skupnosti.

V Luxembourgu, 18. junija 2001

Za Svet

Predsednik

M. Winberg

[1] UL C 120 E, 24.4.2001, str. 227.

[2] Mnenje z dne 31.5.2001 (še ni objavljeno v Uradnem listu).

[3] UL L 120, 11.5.1990, str. 1. Uredba, kakor je nazadnje spremenjena z Uredbo (ES) št. 933/1999 (UL L 117, 5.5.1999, str. 1).

--------------------------------------------------
Sklep Sveta

z dne 14. maja 2001

o sklenitvi Sporazuma med Vlado Združenih držav Amerike in Evropsko skupnostjo o usklajevanju programov označevanja energetsko učinkovite pisarniške opreme v imenu Evropske skupnosti

(2001/469/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 175(1) pogodbe v povezavi s prvim stavkom prvega pododstavka člena 300(2), (3) in člena 300(4) Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju naslednjega:

(1) Sporazum med Vlado Združenih držav Amerike in Evropsko skupnostjo o usklajevanju programov označevanja energetsko učinkovite pisarniške opreme, podpisan v Washingtonu 19. decembra 2000, je treba odobriti,

(2) Pregled izvajanja je bil poverjen tehnični komisiji, ustanovljeni s Sporazumom,

(3) Vsaka pogodbenica je imenovala upravljalni organ. Skupnost je za svoj upravljalni organ imenovala Komisijo. Pogodbenici lahko z medsebojnim sporazumom spremenita Sporazum in priloge ter dodata nove priloge.

(4) Vzpostaviti je treba ustrezne notranje postopke v Skupnosti za zagotovitev pravilnega delovanja Sporazuma. Treba je pooblastiti Komisijo, da lahko ob pomoči posebnega odbora, ki ga imenuje Svet, oblikuje tehnične spremembe Sporazuma in sprejema sklepe za njegovo izvajanje. V vseh drugih primerih se sklepe sprejema po običajnih postopkih,

SKLENIL NASLEDNJE:

Člen 1

S tem se v imenu Skupnosti odobri Sporazum med Vlado Združenih držav Amerike in Evropsko skupnostjo o usklajevanju programov označevanja energetsko učinkovite pisarniške opreme, vključno s prilogami.

Besedilo Sporazuma in njegovih prilog je priloženo k temu sklepu.

Člen 2

Predsednik Sveta v imenu Evropske skupnosti opravi pisno obvestilo, predvideno v členu XII(1) Sporazuma [1].

Člen 3

1. Skupnost zastopa Komisija v tehnični komisiji, predvideni v členu VI Sporazuma, ob pomoči posebnega odbora, ki ga imenuje Svet. Komisija po posvetovanju s posebnim odborom skrbi za sporočanje, sodelovanje, pregled izvajanja in uradna obvestila v skladu s členi V(5), VI(1) in (2) ter VIII(4) Sporazuma.

2. Pri pripravi stališča Skupnosti glede sprememb specifikacij in seznamov pisarniške opreme v Prilogi C k Sporazumu Komisija upošteva morebitna mnenja Odbora Energy Star Evropske skupnosti (European Community Energy Star Board, ECESB), navedenega v členih 8 in 11 predloga Uredbe Evropskega parlamenta in Sveta o programu Skupnosti za označevanje energetsko učinkovite pisarniške opreme.

3. Stališče Skupnosti glede odločitev, ki jih sprejemata upravljalna organa, kar zadeva spremembe tehničnih specifikacij za pisarniško opremo, naštetih v Prilogi C k Sporazumu, oblikuje Komisija po posvetovanju s posebnim odborom, navedenim v odstavku 1 tega člena.

4. V vseh drugih primerih stališče Skupnosti glede odločitev, ki jih sprejemata upravljalna organa ali pogodbenici, oblikuje Svet na predlog Komisije v skladu s členom 300 Pogodbe.

V Bruslju,14. maja 2001

Za Svet

Predsednik

L. Rekke

[1] Datum začetka veljavnosti Sporazuma bo objavljen v Uradnem listu Evropskih skupnosti.

--------------------------------------------------
Sklep Sveta

z dne 26. februarja 2001

o sklenitvi Sporazuma o sodelovanju med Evropsko skupnostjo in Ljudsko republiko Bangladeš o partnerstvu in razvoju

(2001/332/ES)

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti ter zlasti členov 133 in 181 v zvezi s prvim stavkom člena 300(2) in prvim pododstavkom člena 300(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta,

ob upoštevanju naslednjega:

(1) Politika Skupnosti v skladu s členom 177 Pogodbe na področju razvojnega sodelovanja bi morala pospeševati trajnostni gospodarski in socialni razvoj držav v razvoju, njihovo enakomerno in postopno vključevanje v svetovno gospodarstvo ter boj proti revščini v teh državah.

(2) Skupnost bi morala pri uresničevanju svojih ciljev na področju zunanjih odnosov odobriti Sporazum o sodelovanju med Evropsko skupnostjo in Ljudsko demokratično republiko Bangladeš o partnerstvu in razvoju -

SKLENIL:

Člen 1

S tem sklepom se v imenu Skupnosti odobri Sporazum o sodelovanju med Evropsko skupnostjo in Ljudsko republiko Bangladeš o partnerstvu in razvoju.

Besedilo Sporazuma je priloženo k temu sklepu.

Člen 2

Predsednik Sveta da uradno obvestilo, predvideno v členu 20 Sporazuma.

Člen 3

V Skupni komisiji, določeni v členu 12 Sporazuma, Skupnost zastopa Komisija, ki ji pomagajo predstavniki držav članic.

Člen 4

Ta uredba se objavi v Uradnem listu Evropskih skupnosti.

V Bruslju, 26. februarja 2001

Za Svet

Predsednik

A. Lindh

[1] UL C 143, 21.5.1999, str. 8.
Odločba Komisije

z dne 23. januarja 2001

o spremembi Odločbe 96/333/ES o zdravstvenem spričevalu za školjke, iglokožce, plaščarje in morske polže iz tretjih držav, ki niso zajeti v posebni odločbi

(notificirano pod dokumentarno številko K(2001) 127)

(Besedilo velja za EGP)

(2001/65/ES)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/492/EGS z dne 15. julija 1991 o zdravstvenih pogojih za proizvodnjo in dajanje na trg živih školjk [1], kakor je bila spremenjena z Direktivo 97/79/ES [2], in zlasti člena 9 Direktive,

ob upoštevanju naslednjega:

(1) Odločba Komisije 96/333/ES z dne 3. maja 1996 o zdravstvenem spričevalu za školjke, iglokožce, plaščarje in morske polže iz tretjih držav, ki niso zajeti v posebni odločbi [3], kakor je bila spremenjena z Odločbo 98/740/ES [4], se uporablja do 31. decembra 2000.

(2) Odločba Komisije 97/20/ES [5], kakor je bila spremenjena z Odločbo 2001/38/ES [6], določa seznam tretjih držav, ki izpolnjujejo pogoje enakovrednosti za proizvodnjo in dajanje na trg živih školjk, iglokožcev, plaščarjev in morskih polžev. Del II navedenega seznama vsebuje tretje države, za katere bi lahko veljala začasna odločba, temelječa na Odločbi Sveta 95/408/ES [7], kakor je bila nazadnje spremenjena z Odločbo 2001/4/ES [8].

(3) Po Odločbi 95/408/ES se seznam držav uporablja do 31. decembra 2003. Zato bi bilo treba datum veljavnosti Odločbe 96/333/ES spremeniti, da se uskladi z datumom veljavnosti začasnega seznama.

(4) Ukrepi, predvideni s to odločbo, so v skladu z mnenjem Stalnega veterinarskega odbora -

SPREJELA NASLEDNJO ODLOČBO:

Člen 1

V členu 5 Odločbe 96/333/ES se datum "31. december 2000" nadomesti z "31. december 2003".

Člen 2

Ta odločba je naslovljena na države članice.

V Bruslju, 23. januarja 2001

Za Komisijo

David Byrne

Član Komisije

[1] UL L 268, 24.9.1991, str. 1.

[2] UL L 24, 30.1.1998, str. 31.

[3] UL L 127, 25.5.1996, str. 33.

[4] UL L 354, 30.12.1998, str. 65.

[5] UL L 6, 10.1.1997, str. 46.

[6] UL L 10, 13.1.2001, str. 66.

[7] UL L 243, 11.1.1995, str. 17.

[8] UL L 2, 5.1.2001, str. 21.
Odločba Komisije

z dne 27. decembra 2000

o spremembi Odločbe 1999/465/ES o določitvi uradnega enzootske goveje levkoze prostega statusa govejih čred nekaterih držav članic ali regij držav članic

(notificirano pod dokumentarno številko K(2000) 4146)

(Besedilo velja za EGP)

(2001/28/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 64/432/EGS z dne 26. junija 1964 o zdravstvenih težavah živali, ki vplivajo na trgovino z govedom in svinjami znotraj Skupnosti [1], kakor je bila nazadnje spremenjena z Direktivo 2000/20/ES [2], in zlasti Priloge DI(E) Direktive,

ob upoštevanju naslednjega:

(1) Odločba Komisije 1999/465/ES z dne 13. julija 1999 o uvedbi uradnega enzootske goveje levkoze prostega statusa govejih čred nekaterih držav članic ali regij držav članic [3] je dodelila ta status nekaterim državam članicam in regijam držav članic.

(2) Pristojni organi Švedske so predložili Komisiji dokumentacijo, ki dokazuje skladnost z vsemi pogoji, predvidenimi v Prilogi DI(E) Direktive 64/432/EGS.

(3) Zato se zdi primerno razglasiti Švedsko uradno prosto enzootske goveje levkoze, v skladu z določbami zgoraj navedene direktive in ustrezno spremeniti Odločbo 1999/465/ES.

(4) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Odločba 1999/465/ES se spremeni z dodajanjem besede "Švedska" na seznam držav članic v Prilogi I.

Člen 2

Ta odločba je naslovljena na države članice.

V Bruslju, 27. decembra 2000

Za Komisijo

David Byrne

Član Komisije

[1] UL 121, 29.7.1964, str. 1977/64.

[2] UL L 163, 4.7.2000, str. 35.

[3] UL L 181, 16.7.1999, str. 32.

--------------------------------------------------
Odločba Komisije

z dne 10. novembra 2000

o tipski pogodbi o pogojih za uporabo znaka Skupnosti za okolje

(notificirana pod dokumentno številko K(2000) 3278)

(Besedilo velja za EGP)

(2000/729/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti in zlasti člena 175(1) Pogodbe,

ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje [1] in zlasti člena 9 Uredbe,

ob upoštevanju naslednjega:

(1) Člen 9 Uredbe (ES) št. 1980/2000 predvideva, da se tipska pogodba sprejme v skladu s postopkom iz člena 17.

(2) Ne le za preprečevanje izkrivljanja konkurence, temveč tudi za zagotovitev zaščite interesov potrošnikov in uporabnikov je primerno, da morajo biti pogoji uporabe znaka enotni v vsej Skupnosti.

(3) Kolikor je to združljivo z Uredbo (ES) št. 1980/2000, pa morajo imeti pristojni organi vseeno možnost, da v pogodbo vključijo dodatne določbe.

(4) Primerno je, da pogodba vključuje določbe za spremljanje usklajenosti, ki naj bi pristojnemu organu omogočile, da zagotovi, da se znak uporablja le za proizvode, ki ustrezajo ciljem in načelom, določenim v členu 1 Uredbe (ES) št. 1980/2000, in so v skladu s pogoji pogodbe.

(5) Nadalje je primerno, da se za primere neusklajenosti s cilji in načeli navedene uredbe ter s pogoji pogodbe predvidijo določbe za prekinitev ali odvzem dovoljenja za uporabo znaka.

(6) Ukrepi, določeni s to odločbo, so v skladu z mnenjem odbora, ustanovljenega po členu 17 Uredbe (ES) št. 1980/2000 –

SPREJELA NASLEDNJO ODLOČBO:

Člen 1

1. Pogodba, ki se sklene med pristojnim organom in vsakim vlagateljem v skladu s členom 9 Uredbe (ES) št. 1980/2000, je v obliki, kot jo določa Priloga k tej odločbi.

Člen 2

Brez poseganja v člen 1 lahko pristojni organ vključi v pogodbo dodatne določbe pod pogojem, da so take dodatne določbe združljive z Uredbo (ES) št. 1980/2000.

Člen 3

Odločba Komisije 93/517/EGS z dne 15. septembra 1993 o tipski pogodbi o pogojih za uporabo znaka za okolje Skupnosti [2] se s tem razveljavi.

Člen 4

Ta odločba je naslovljena na države članice.

V Bruslju, 10. novembra 2000.

Za Komisijo

Margot Wallström

Članica Komisije

[1] UL L 237, 21.9.2000, str. 1.

[2] UL L 243, 29.9.1993, str. 13.

--------------------------------------------------

PRILOGA

+++++ TIFF +++++

+++++ TIFF +++++

+++++ TIFF +++++

--------------------------------------------------